Η υιοθέτηση της υπολογιστικής νέφους (cloud computing) στην τοπική αυτοδιοίκηση
Authors: Νάνος Ιωάννης 
Published: September 2021

Η παρούσα διδακτορική διατριβή εντάσσεται στο θεματικό πεδίο των Πληροφοριακών Συστημάτων και αντικείμενό της είναι η μελέτη και η διερεύνηση της υιοθέτησης της υπολογιστικής νέφους (cloud computing) στην τοπική αυτοδιοίκηση. Αρχικά αναλύεται η έννοια του cloud computing, τα χαρακτηριστικά του και τα οφέλη από τη χρήση του, τα πλεονεκτήματα-μειονεκτήματά του, καθώς και τα μοντέλα με τα οποία παρέχεται (μοντέλα υπηρεσίας και μοντέλα ανάπτυξης). Στη συνέχεια, εξετάζεται το ζήτημα της υιοθέτησης του cloud computing στο δημόσιο τομέα, οι προκλήσεις που υπάρχουν αλλά και τα αναμενόμενα οφέλη, καθώς και ο ρόλος του cloud computing στον ανασχεδιασμό των υποδομών ΤΠΕ και στον ψηφιακό μετασχηματισμό του δημοσίου τομέα, ενώ αναλύεται και η διαδικασία της απόφασης για υιοθέτηση του cloud computing σε δημόσιους οργανισμούς. Επίσης, παρουσιάζονται ενδεικτικές πρωτοβουλίες για την υιοθέτηση του cloud computing στο δημόσιο τομέα, οι οποίες έχουν υλοποιηθεί τόσο στην Ελλάδα όσο και σε άλλες ευρωπαϊκές χώρες, και αντλούνται χρήσιμα συμπεράσματα. Ακολούθως, εντοπίζονται τα μοντέλα για τη μελέτη της υιοθέτησης του cloud computing που χρησιμοποιούνται στη βιβλιογραφία και κατηγοριοποιούνται σε μοντέλα που βασίζονται σε επίπεδα, σε μοντέλα που βασίζονται σε βήματα-στάδια, σε μοντέλα που βασίζονται σε συστατικά και σε εννοιολογικά-θεωρητικά μοντέλα. Στη συνέχεια, μέσω συστηματικής ανασκόπησης της βιβλιογραφίας (systematic literature review - SLR), συλλέγεται, κωδικοποιείται και αναλύεται η βιβλιογραφία που αναφέρεται στην υιοθέτηση του cloud computing με χρήση εννοιολογικών-θεωρητικών μοντέλων, τόσο στην τοπική αυτοδιοίκηση και τον ευρύτερο δημόσιο τομέα όσο και στον ιδιωτικό τομέα, με σκοπό την όσο το δυνατόν πληρέστερη εξαγωγή χρήσιμων και αξιοποιήσιμων συμπερασμάτων, καθώς οι μελέτες για υιοθέτηση του cloud computing στο δημόσιο τομέα και ειδικότερα στην τοπική αυτοδιοίκηση είναι περιορισμένες. Μέσα από τη συστηματική ανασκόπηση της βιβλιογραφίας εντοπίζονται κενά και περιοχές προς επέκταση στην υπάρχουσα βιβλιογραφία, ενώ παράλληλα αναπτύσσεται το κατάλληλο και τεκμηριωμένο θεωρητικό υπόβαθρο για το σχεδιασμό του μοντέλου της εμπειρικής έρευνας της διατριβής. Το μοντέλο αποτελεί ένα συνδυασμό των διεθνώς αναγνωρισμένων και καθιερωμένων μοντέλων TOE, DOI και TAM και περιλαμβάνει πλήθος παραγόντων που επηρεάζουν την υιοθέτηση του cloud computing στην τοπική αυτοδιοίκηση, καθώς και τις αντίστοιχες ερευνητικές υποθέσεις. Βάσει του προτεινόμενου μοντέλου, πραγματοποιήθηκε πρωτογενής έρευνα σε όλους τους Δήμους της Ελλάδας (325) μέσω ηλεκτρονικού ερωτηματολογίου και το ποσοστό των απαντήσεων ανήλθε στο ιδιαιτέρως υψηλό ποσοστό του 65%. Η ανάλυση των αποτελεσμάτων της έρευνας πραγματοποιήθηκε σε δύο στάδια-επίπεδα: α) στην ανάλυση με χρήση περιγραφικής στατιστικής και β) στην ανάλυση με χρήση μοντελοποίησης διαρθρωτικών εξισώσεων (structural equation modeling – SEM) για τον έλεγχο της εγκυρότητας, της αξιοπιστίας και της εν γένει καταλληλότητας του μοντέλου, αλλά και τον έλεγχο των ερευνητικών υποθέσεων. Μέσω της ανάλυσης αυτής εξετάζονται οι παράγοντες που επηρεάζουν την υιοθέτηση του cloud computing στην τοπική αυτοδιοίκηση, ελέγχονται οι ερευνητικές υποθέσεις που τέθηκαν κατά το σχεδιασμό του μοντέλου και συγκρίνονται με αποτελέσματα άλλων ερευνών. Τέλος, με βάση τα συμπεράσματα από την ανασκόπηση και την ανάλυση της βιβλιογραφίας, αλλά και σύμφωνα με την ανάλυση των αποτελεσμάτων της εμπειρικής έρευνας, διατυπώνονται χρήσιμα συμπεράσματα και προτάσεις, τόσο για την περαιτέρω επιστημονική διερεύνηση του θέματος όσο και για την υιοθέτηση του cloud computing στην τοπική αυτοδιοίκηση και στους δήμους της Ελλάδας, αλλά και στον ευρύτερο δημόσιο τομέα.